【J臣研究所】光年八十水準夠高
2024年04月06日 22:30
東網電視
更多新聞短片
筆者近年出入澳紐買馬都識到唔少鬼佬,佢哋差不多每年都到港睇七人欖球賽,當然觀戰只係表面,放假劈酒為實,不過以我所見,今年真係冇以往咁熱鬧,銅鑼灣一帶封路還封路,但人流唔算多,剛星期五晚中環蘭桂芳一帶,亦見唔到太多鬼佬飲到癲,照咁睇今日馬場都唔慌會多人,實在令人擔心。
先睇第3場三班1200米,形勢相當清晰,「光年八十」四班贏馬後上三班接連3場都只跑位置,但睇番呢3場水準都十分高,大前仗總場次375全程外疊望空,力迫當時大勇嘅「華麗再勝」獲亞軍,拋甩了其後於谷草連贏兩場嘅「顏色大皇」,前仗輸給「嘉應高昇」半馬位獲季軍,後駒再出取得連捷,計正「光年八十」喺三班贏馬只係時間問題,今場更由上仗8檔變成3檔起步,最大疑點都係睇潘頓點樣發揮。
「駿奕快車」上場初出直路賽已追得好勁,埋門大閘明顯有進步,計馬將來跑1400米以上更好,但今戰已要吼實。「金發盛世」大前仗贏三班谷戰水準唔差,小心馬房近期殺得性起,也要重視。
第7場二級賽1200米,短途錦標,「金鑽貴人」上場起步慢兼遇上慢步速,落敗都叫情有可原,今次跑番二級賽僅讓同場對手5磅,加上此場快馬多,應該好難再有意外。「幸運有您」在上年12月同程香港短途錦標末段時間比「金鑽貴人」更快,今季轉羅富全馬房確實有進步,回師1200米有權贏,簡簡單單買佢同「金鑽貴人」Q及QP就夠。